GOROSPE ELEZKANO (EAJ, 2014-06-19):
Arrasti on. Eskerrik asko legebiltzar buru andrea, arrasti on guztioi, arrasti on lehendakari, sailburu.
Beno, aurrekontu orokorraren lege proiektuarekin batera azaroaren 1a baino lehen, Jaurlaritzak jada aurkeztu izaten du indarrean dagoen aurrekontuen ekitaldi amaierako betetze aurrikuspena.
Hori horrela agintzen du 1/2011 Legegintzako Dekretuko 61. eta 62. artikuluetan esandakoak. Dekretu horrek onartzen du Euskadiko aurrekontu araudiaren arloan indarrean diren lege xedapenen testu bat egina.
Aipatutako 1/2011 Legegintzako Dekretuaren 125. artikuluaren arabera, aurrekontu orokorraren likidazioari dagozkion agiriak barneko kontrol ekonomikoaren eta kontabilitatearen arloan aginpidea duen saileko zerbitzuek dagokionek egingo dituzte eta, lehen esan den bezala, hurrengo ekitaldiko maiatzaren 31 baino lehen izango da.
Epe hori ez da inondik inora kapritxozkoa, beharrezko denbora da batetik, Jaurlaritzako kontabilitate zerbitzuak dokumentazio guztia jaso eta zentralizatu ahal izateko, hala nola eragiketa kontableak egiteko. Eragiketa horiek zehaztuko dute aurrekontuen likidazioek ondo islatzen duten Euskal Administrazioaren aurrekontu, finantza eta ondasun egoera.
Herri Kontuen Euskal Epaitegiak hala egiaztatu du urtez-urte. Are gehiago, 2017. urtera arte Legegintzako Dekretu horren 125. artikuluak ematen zuen epea hurrengo urteko uztailaren 31rako zen likidazioari buruzko dokumentazioa egiteko.
Azaroaren 16ko 12/2007 Legea jarraituz, epea hurrengo urteko maiatzaren 11ra aurreratu zen. Lege hori Autonomia Erkidegoko aurrekontu erregimenari buruzko indarreko lege xedapenen testu bat egina onartzen duen irailaren 27ko 1/1994 Legegintzako Dekretuaren 125 eta 126. artikuluak aldatzekoa da.
Ekitaldiko behin-behineko likidazioa aurkeztea, aurkezteko epea martxoaren amaiera baino lehen bidaltzeko eskatzeak ez dauka zentzurik, arinegi da, ez litzateke ondo eginda aurkezteko aukerarik egongo eta arrazoi batzuk emango ditut hori horrela dela argudiatzeko.
Alde batetik, Sektore Publikoko Kontratuen Legearen arabera, administrazioek obra ziurtagiriak onartu behar ditu egin eta hurrengo 30 egunetan. Halaber, kontratugileek 30 egun dituzte administrazioaren aurrean fakturak aurkezteko. Horren guztiaren ondorioz, abenduko obren ziurtagiriak eta fakturak kontabilizatzea zaila da, ezinezkoa ez esatearren, otsaila baino lehen.
Beste alde batetik, 600 bat euskal eskola publiko daude, autonomia finantzieroa daukatenak Euskal Eskola Publikoko Legearen arabera. Zer esan nahi du horrek? Horietako bakoitzak bere urteko aurrekontua likidatu ondoren, Hezkuntza Sailera bidali behar du, Sailak gehitu eta finkatu egiten du eta ondoren ekonomiaren kontrolerako bulegoko kontabilitate zerbitzura igortzen du.
Azken horrek, aurrekontu orokorren likidazioan gehitzen ditu. Horretarako epea martxoaren amaiera izaten da. Gainera, aztertu egin behar dira aurrekontuetatik kanpoko kontu guztiak, diru sarrerak egin barik dauden ordainketak, banku adiskidetzeak egin eta abar.
Beraz, argi gelditzen da hilabete hori gehitzea ez dela inondik inora kapritxozko kontu bat, errealitatea eta logika kontablera...
Beraz, argi gelditzen da hilabete hori gehitzea ez dela inondik inora kapritxozko kontu bat errealitatea eta logika kontablera egokitzea baino.
Ezinezkoa da, Pinedo andrea, zure legebiltzar-taldeak aurkeztu duen zuzenketan eskatzen dena betetzea. Eskatzen duzue urte bakoitzeko abenduko eta azken hiruhilabeteko aurrekontu egoeraren txostenak Legebiltzarrera bidal ditzala hurrengo urteko urtarrilean.
Abenduko aurrekontu egoeraren txostena ez da bidaltzen Legebiltzarrera ekitaldia itxi arte. Hori horrela da urtarrilean –hasieran esan dudanez– legearen arabera fakturak jaso daitezkeelako. Beste hilabeteetako hurrengo hileko lehenengo egunetan bidaltzen dute baina abenduak urte osoko informazioa jasotzen du, ez bakarrik abendukoa.
Gipuzkoako Foru Aldundiak, esate baterako, zuk eskatutako informazio hori Batzar Nagusietara hurrengo lehen hiruhilekoa amaitu ondoren bidaltzen du. Baina normala den moduan, Eusko Jaurlaritzak egiten duen bezala esan dudan bezala, kontabilitatearen logika berdintsua delako leku guztietan. Legeak berak dio aurrekontuaren likidazioa berriz Herri Kontuen Euskal Epaitegira bidali behar dela.
Alderdi Sozialistarekin erdibideko zuzenketa bat sinatu dugu eta bertan jatorrizko ekimenean jartzen zen epea azaldu dizkizuedan arrazoiengatik lehen hiruhilekoagatik aldatu dugu: "Jaurlaritzari eskatzen diogu datozen ekitaldietan dagokion ekitaldiko behin-behineko likidazioa hurrengo ekitaldiko lehen hiruhilekoa amaitu baino lehen aurkez dezala Legebiltzarrera".
Beste barik, Prieto jaunak esan duen bezala, gai honegaz uste dut nahiko dela eta beste legebiltzar-taldeen aldeko botoa edukitzea logikoa eta eskertuko genuke.
Eskerrik asko.